கார்த்திகேய மூர்த்தி

கார்த்திகேய மூர்த்தி (Karthikeya Murthy) இந்தியத் திரைப்பட இசையமைப்பாளரும், பாடகரும், பாடலாசிரியரும், இசை உருவாக்குநரும் ஆவார். இவர் தமிழ், தெலுங்கு என இருமொழிகளில் வெளியிடப்பட்ட மூணே மூணு வார்த்தை திரைப்படத்தில் அறிமுகமானார். கே. டி. (கருப்புதுறை) திரைப்படத்தில் இசையமைத்ததற்காக அறியப்படுகிறார்.

 தனிப்பட்ட வாழ்க்கை 
கார்த்திகேயன் கருநாடகப் பாரம்பரிய இசையை செங்கல்பட்டு அரங்கநாதன், டி. கே. ஜே. சுகன்யா, பிரேமலதா ஆகியோரிடமிருந்து பயிற்சி பெற்றார். மேற்கத்தியப் பாரம்பரிய இசையை அப்துல் சத்தாரிடமிருந்து பயிற்சி பெற்றார். மிருதங்க இசைக்கலைஞர் டி. கே. மூர்த்தியின் பேரன் கார்த்திகேயன். இவரின் தந்தை சென்னை அகில இந்திய வானொலி இசையமைப்பாளராக இருந்தார். பௌதீசுவர பாகவதர் (கருநாடகப் பாடகர்), தாணு பாகவதர் (கருநாடகப் பாடகர்), சுப்பிரமணிய பாகவதர் (கருநாடகப் பாடகர்), தாணு சுப்பிரமணிய பாகவதர், மிருதங்கம் டி. கே. ஜெயராமன் என இவரின் குடும்பத்தில் 7-ஆவது தலைமுறை இசைக்கலைஞராக உள்ளார். இவரின் மூதாதையர்கள் அரசவை இசைக்கலைஞர்கள் ஆவர்.

 தொழில் வாழ்க்கை 
கார்த்திகேய மூர்த்தி பள்ளியில் படிக்கும் போது "புரோ-டீன்சு" என்ற இசைக்குழுவை உருவாக்கி, தனது இசை வாழ்க்கையைத் தொடங்கினார். பின்னர் சன் தொலைக்காட்சி இசைக்குழுவின் தேடல் போட்டிக்காக "மெட்ராசு டியூன்சு" என்று மறுபெயரிடப்பட்டது. திரைப்படங்களுக்கு இசையமைப்பதற்கு முன்பு ஒரு தனி இசையமைப்பாளராகக் குறும்படங்கள், விளம்பரப் படங்கள், ஆவணப்படங்கள் ஆகியவற்றில் பணியாற்றினார். மெட்ராசு டியூன்சின் ஒரு பகுதியாக, புகழ்பெற்ற இசையமைப்பாளர் ஏ. ஆர். ரகுமானும்,  சரிகம நிறுவனமும் இணைந்து நடத்திய "ஊ ல ல லா" என்ற இசைக்குழுத் தேடல் போட்டியில் வெற்றி பெற்றார். ரகுமானின் பதிவரங்கில் ஆவணப்படம் ஒன்றைப் பதிவு செய்து வென்ற பிறகு, இயக்குநர் கே. பாலச்சந்தரின் கடைசி மேடை நிகழ்ச்சியான "ஒரு கூடை பாசம்" என்பதில்   "கார்த்திக் ஐயர்" என்ற மேடைப் பெயரில் இசைக் குறிப்புகளை எழுதினார்.

திரைப்படத் தயாரிப்பாளரும், பாடகரும், நடிகருமான எஸ். பி. பி. சரண் கார்த்திகேய மூர்த்தியைக்  கல்லூரி நிகழ்வொன்றில், ஒரு பாடலைப் பதிவு செய்யும் பொழுது சந்தித்தார். இந்தச் சந்திப்பு மதுமித்ரா இயக்கிய "மூணே மூணு வார்த்தை" (தமிழ்), "மூடு முக்கல்லோ செப்பலண்டி" (தெலுங்கு) என்ற இருமொழித் திரைப்படத்தில் கார்த்திகேய மூர்த்தியை இசையமைப்பாளராக இணைக்க வழிவகுத்தது. மூணே மூணு வார்த்தை என்ற திரைப்படத்தில் ஒற்றைப் பாடல் வெளியீட்டு நிகழ்ச்சியில், மூத்த பாடகர் எஸ். பி. பாலசுப்பிரமணியம் முதன்முறையாக கார்த்திகேயாவுடன் பியானோ இசைக்கருவியில் அமைந்த ஒரு பாடலைப் பாடினார். அப்போது கார்த்திகேய மூர்த்தி இசையமைக்கும் திறமையை ஆஸ்கார் விருது பெற்ற இசையமைப்பாளர் ஏ. ஆர். ரகுமானுடன் ஒப்பிட்டார்.

 மேற்கோள்கள் 

 வெளி இணைப்புகள்


பகுப்பு:1985 பிறப்புகள்
பகுப்பு:வாழும் மக்கள்
பகுப்பு:தமிழிசைக் கலைஞர்கள்
பகுப்பு:தமிழ்த் திரைப்பட இசையமைப்பாளர்கள்
பகுப்பு:தமிழ்த் திரைப்படப் பின்னணிப் பாடகர்கள்
பகுப்பு:தமிழ் பாடகர்கள்